Komplexné dielo špecialistov z rôznych odborov jako kniha »Záněty plic v intenzivní medicíně« bolo na našom trhu lekárskou komunitou netrpezlivo očakávané. Určené je tým, ktorí sa denne alebo len občas dostávajú do diagnostických úvah a k liečbe pacientov so zápalovými ochoreniami pľúc.

Po úvodných kapitolách obsahujúcich historické poznámky, rozdelenie pneumónií, epidemiológii a etiológii autori rozoberajú patogenetické a patofyziologické aspekty zápalov pľúc. Vo čtvrtej a piatej kapitole sú uvedené vyšetrovacie metódy a diferenciálna diagnostika pneumónií. Za kapitolami venujúcimi sa komplikáciám a liečbe je pasáž o preventívnych opatreniach vo vzťahu k zápalom pľúc. Deviata kapitola je venovaná pneumoniím u pacientov s HIV/AIDS, desiata sa zoberá chýbami a omylmi v diagnostike a liečbe pneumónií. Záverečné kapitoly obsahujú fotodokumentáciu a vecný register. Každá kapitola je doplnená zoznamom literatúry, z ktorej je možné získať ďalšie informácie o analyzovanej problematike. Kniha je spracovaná prehľadne, s výbornou dokumentáciou. Usporiadanie kapitol má logickú náväznosť, úzko navzájom súvisia a rozvíjajú danú problematiku. Výber témy je mimoriadne aktuálny, tak z medicínskeho, jako aj zo spoločenského a ekonomického hľadiska.

Zápaly pľúc sú trvalým predmetom záujmu lekárov pracujúcich v intenzívnej medicíne. Na takýchto pracoviskách sú liečené nielen komunálne, ale i nozokomiálne pneumónie a pneumónie u imunokompromitovaných pacientov. Dielo obsahuje farmakologické aj nefarmakologické liečebné postupy, čo obzvlášť zvyšuje jeho hodnotu. Zdravotníckym pracovníkom poskytuje ďalšie možnosti aj v prípadoch, ktoré sa bežnými spôsobmi diagnostiky a liečby zvládnuť nedajú.

Po publikácii iste smahnu aj lekári iných medicínskych odborov. Nájdu tu poznatky o diagnostike a liečbe zápalov pľúc, ktoré môžu využiť aj pri liečbe pacientov, ktorí nie sú kriticky chorí. Cenné sú najmä diferenciálne diagnostické informácie.
Dielo by nemalo chýbať na pracovnom stole každého, kto pracuje v oblasti intenzívnej medicíny, ale ani u tých, ktorí liečia iných pacientov ohrozených zápalmi pľúc.
Popredný svetový intenzivista profesor Jean-Louis Vincent z Krasme Hospitál, Univerzity v Bruseli, v úvodnom slove tejto knihy uvádza svoje presvedčenie, že čitatelia v nej nájdu potešenie a podnety, ktoré rozšíria vzdelanie a pomôžu úspešnejšie liečiť pacientov. Nech je tomu skutočne tak.